b'\n_START_ARTICLE_\nMeck\n_START_PARAGRAPH_\nMeck (vene keeles \xd0\x9c\xd0\xb5\xd0\xba\xd0\xba) oli Sileesia p\xc3\xa4ritolu baltisaksa aadlisuguv\xc3\xb5sa.\n_START_SECTION_\nP\xc3\xa4ritolu ja varasem ajalugu\n_START_PARAGRAPH_\nSuguv\xc3\xb5sa rajajaks peetakse Reinhold Mecki, kes oli Sileesia hertsogi n\xc3\xb5unik. Tema pojapoeg Jakob Meck (suri 1575) siirdus XVI sajandi keskpaiku Liivimaale. 1567. aasta 15. veebruaril sai ta renovatsiooni kaudu Poola aadlikuks. Ta oli viimane Riia peapiiskopkonna toomdekaan; p\xc3\xa4rast peapiiskopkonna likvideerimist l\xc3\xa4\xc3\xa4nistati talle 1568. aastal varem dekaanile kuulunud Sunta\xc5\xbei m\xc3\xb5is. See valdus j\xc3\xa4i tema j\xc3\xa4reltulijate omandusse kaheks sajandiks (1568\xe2\x88\x921763). Pojapoeg ooberstleitnant Engelbrecht Meck (1619\xe2\x80\x931665) oli Tallinna komandant (1646) ja P\xc3\xa4rnu asehaldur (1656). Tema poegadest sai alguse suguv\xc3\xb5sa neli peamist liini.\n_START_SECTION_\nRootsi liin\n_START_PARAGRAPH_\nVanem poeg Erich Johann Meck (1644\xe2\x88\x921703) rajas suguv\xc3\xb5sa Rootsi haru. Tema pojad said 1723. aastal naturalisatsiooni korras Rootsi aadlikeks ja nad introdutseeriti samal aastal Rootsi r\xc3\xbc\xc3\xbctelkonda. See haru kustus meesliinis 1895. aastal. _NEWLINE_Gustav von Meckist (1649\xe2\x88\x921689) sai alguse Sunta\xc5\xbei liin, mis suri v\xc3\xa4lja 1771. aastal. Wilhelm von Meck (1650\xe2\x88\x921704) oli \xc4\xb6eve\xc4\xbcmui\xc5\xbea-Liepupe liini rajaja. Kastr\xc4\x81ne liini esiisaks oli Engelbrecht von Meck (1658\xe2\x88\x921707)._NEWLINE_1747. aastal v\xc3\xb5eti perekond Liivimaa r\xc3\xbc\xc3\xbctelkonna aadlimatriklisse. Nad v\xc3\xb5eti Smolenski ja Tuula kubermangu aadliraamatusse.'